Magnhild Meltveit Kleppa (Senterpartiet), 2009-06-02:
Regjeringa har som mål frå 1. januar 2010 å styrkja fylkeskommunen si rolle som regional utviklingsaktør. Som eit ledd i dette har Stortinget tidlegare vedteke at fylkeskommunane og Oslo kommune skal overta statens ansvar for det vesentlegaste av riksvegnettet elles og alle andre riksvegferjesamband. Fylkeskommunane overtek vegnettet med den standarden det har, med tilhøyrande rettar og plikter, slik dei er på overtakingstidspunktet. Andre riksvegar vert overførte med tilhøyrande gang- og sykkelvegar, kollektivtiltak m.m. Rettar og plikter knytte til eigedom og inngåtte kontraktar følgjer med, likeins ansvar for å følgje opp klagesaker, tvistemål og andre saker. Overføring av ansvar må skje utan at trafikantane, partar i ulike saker eller samfunnet elles blir påførte ulempe ved overføring. Rettstryggleiken til den enkelte må varetakast. Proposisjonen omhandlar på denne bakgrunnen forslag til nødvendige lovendringar i vegsektoren for å kunna gjennomføra forvaltingsreforma. Det blir føreslått ei lov om overføring av rettar og plikter og endringar i veglova og vegtrafikklova. Eg er glad for at fleirtalet i komiteen har slutta seg til forslaget. Den nye lova om overføring av rettar og plikter regulerer visse overgangsspørsmål som skal sikra ei effektiv og likearta overføring av staten sine rettar og plikter til fylkeskommunane og Oslo kommune og i tillegg sikra likearta behandling av tredjeperson. Kongen i statsråd skal avgjera tvilstilfelle. Samtidig blir det føreslått nødvendige endringar i veglova og vegtrafikklova. I veglova dreier det seg i hovudsak om følgjande: Ansvar for feil gjorde av arbeidstakarar i den sams vegadministrasjonen, heimel for å kunna gje forskrifter om drift og vedlikehald av vegnettet, den generelle byggjegrensa for fylkesvegar blir auka frå 15 til 50 meter – men lat meg understreka: sjølvsagt med høve til å dispensera etter gjeldande føresegner. Vidare blir det føreslått heimel for å ta opp veg som riksveg og gjera vedtak om at riksveg kan gjerast om til fylkesveg eller kommunal veg i samband med reforma utan at retningslinjene for tekniske krav blir følgde, slik som ved ordinære omklassifiseringar. I vegtrafikklova blir det føreslått heimel til å gje forskrifter om at fylkeskommunane og Oslo kommune skal utarbeida og gjennomføra ulike tiltak knytte til trafikktryggleik. Gjennom spørsmål frå komiteen til lovproposisjonen har eg merka meg fokuset på kostnadsmessige konsekvensar av vegreforma, bl.a. når det gjeld nasjonale føringar. Det forstår eg godt. Det er noko som departementet sjølvsagt kjem til å følgja nøye med på. Vi meiner no at det er lagt eit godt grunnlag. I Nasjonal transportplan vart det varsla at omklassifiseringa i tilknyting til forvaltningsreforma ville bli fremja for Stortinget til formell godkjenning. Det er gjort, i St.prp. nr. 72, som vart fremja 15. mai. Av kommuneproposisjonen, St.prp. nr. 68 for 2008–2009, som vart fremja same dagen, framgår dei økonomiske rammene til fylkeskommunane og Oslo kommune og fordeling av midlar mellom fylka. Eg kan melda at førebuinga fram til 1. januar 2010 er godt i gang. I regi av Kommunal- og regionaldepartementet er det halde oppstartskonferanse med fylkeskommunane, der det møtte representantar frå dei ulike fylkeskommunane, og der dei ulike departementa hadde kvar sin sekvens. Så er det òg slik at Statens vegvesen er godt i gang med førebuing av det som no skal skje, og det er altså, som allereie understreka, òg fylkeskommunane. Men det er heilt klart at sjølv om ein har erfaring med samarbeid, er det viktig at alle partar no er opptekne av ein konstruktiv dialog for å få dette til så smidig og godt som mogleg.